Þingræður haldnar á Alþingi Íslendinga



Virðulegi forseti. Ég vildi leyfa mér að skora á hv. 4. þm. Norðurl. v. að flytja sams konar eða svipaða brtt. og hann flutti við 2. umr. við þetta frv., vegna þess að ef röksemdir standast hjá þeim mönnum sem mættu gegn till., en þeir notuðu aðallega þær röksemdir að lög sem enduðu einhvers staðar á miðju fjárlagaári settu fjárlagadæmið allt fyrir framan ákveðið spurningarmerki, þá væru þeir þar með í rauninni líka að fullyrða að ekki væri hægt að taka fjárlagadæmið upp til endurskoðunar einhvern tíma á árinu. Það þýðir að þá búum við við þetta vörugjald út allt árið, því ef ekki er hægt að endurflytja lagafrv. um þetta efni að vori, ef sýnt er að þurfi að framlengja vörugjaldið í sömu upphæð, þá er ekki heldur hægt að taka það til breytinga. Þar með eru þessir menn að lýsa því yfir hér og nú að þetta vörugjald verður út þetta ár og þá ekki þess að vænta að það breytist fyrr en þá á árinu 1985.



Virðulegi forseti. Í tilefni af ummælum síðasta ræðumanns er alveg ljóst að ekki er hægt að taka upp till. sem þegar hefur verið felld. Það væri auðvitað hægt að flytja einhverja till. lítið eitt öðruvísi, en ég sé ekki að það sé neitt tilefni til þess. Auðvitað er hægt að taka upp fjárlög hvenær sem Alþingi ætlar sér að gera það. Alþingi er æðsta vald og getur breytt sínum eigin ákvörðunum og ég fellst ekki á þau rök að það hafi ekki verið hægt að samþykkja brtt. mína þess vegna. Þetta er algerlega út í bláinn, en ég ætla ekki að fara að upphefja hér deilur um það. Ég tel mig með þessu hafa svarað spurningunni. Ég er alveg sannfærður um að þessi lög verða tekin til endurskoðunar. Það felst í yfirlýsingum hæstv. fjmrh. að þeim verður breytt. Við erum nærri því allt árið um kring, af því að nú er þing farið að sitja meiri part ársins, að gera breytingar sem hafa áhrif á fjárlög. Það er þess vegna að mínu mati algerlega út í bláinn að það hefði ekki mátt samþykkja þessa till. En ég vona a.m.k. að það verði gerð breyting á þessum lögum og tollalögum almennt áður en árið er liðið, áður en það er hálfnað og meira að segja áður en fjórðungur þess er liðinn. Ég veit að það ætlar hæstv. ráðh. sér að gera. Hann er mikill ákafamaður og dugnaðarmaður og hefur gott starfslið. Ég treysti honum til þess að vera búinn að gera rækilega breytingu á þessum málum áður en þessi fjögurra mánaða frestur er liðinn.



Virðulegi forseti. Ég greiddi atkv. áðan gegn till. hv. þm. Eyjólfs Konráðs Jónssonar, ekki af þeim efnislegu ástæðum sem hér voru raktar varðandi upptöku þessa gjalds eftir fjóra mánuði og athugun þess og endurskoðun, heldur einmitt vegna þess að eins og ástandið er núna hygg ég að ef hæstv. ríkisstj. mundi lækka þetta tímabundna vörugjald kæmi það niður á þeim málaflokkum sem síst skyldi. Við höfum séð hverjar afleiðingar hafa haft hjá þessari hæstv. ríkisstj. þær þrengingar sem hér eru í þjóðarbúskapnum og hvaða liðir það eru á fjárlögum sem eru sérstaklega teknir til meðferðar. Það er nefnilega rétt, sem hv. 4. þm. Austurl. kom inn á áðan, að auðvitað er allt tal um skattalækkanaloforð skrum eitt, ómerkilegt skrum í auglýsingaskyni eingöngu, ef ekki fylgir hvað á að lækka í útgjöldunum þar á móti. En það höfum við séð núna fyrir okkur í þessu fjárlagafrv. og meðferð hv. fjvn. á því, hvað það er sem hæstv. ríkisstj. leggur fyrst og fremst til að skorið verði niður og lækkað. Þar er ekki sparnaðurinn á ferðinni, heldur allt annað. Því treysti ég því ekki, ef ríkisstj. fær ekki fyllilega tekjustofn sinn í tímabundnu vörugjaldi allt árið, að hún ráðist ekki enn frekar á ýmis mál sem hún hefur þegar ráðist nægilega vel á.



Virðulegi forseti. Það er auðvitað rétt að til lítils er að flytja till. um að lækka og lækka átögur ef ekki fylgja einhverjar aðrar till. á móti. Ég minnist þess að í þinginu í fyrra eða hitteðfyrra voru umr. um rekstur Pósts og síma, eins stærsta fyrirtækis ríkisins, og sífellt verið að gagnrýna þann rekstur, sjálfsagt með réttu að mörgu leyti, en þegar það fyrirtæki gerði ráðstafanir til að hagræða í rekstrinum ættaði allt af göflum að ganga og voru fluttar hér þáltill. til að reyna að koma í veg fyrir það. Menn geta ekki bæði sleppt og haldið og menn geta ekki bæði borðað kökuna og geymt hana. Auðvitað verða menn að hafa það í huga. En það er eitt atriði sem ekki hefur verið minnst á í þessu sambandi varðandi skattana og það eru skattsvikin sem allir vita að eru útbreidd í þjóðfélaginu. Hvað skyldi vera hægt að lækka skattana mikið ef hver borgaði það sem honum ber að borga? Ég held að það fari ekkert milli mála og sé enginn ágreiningur um það á meðal þm., að skattsvik eru útbreidd meinsemd í þjóðfélaginu. Kannske væri það og raunar ekki kannske - áreiðanlega væri það nýtasta og skynsamlegasta sem þessi ríkisstj. gæti gert að gera nú herferð gegn skattsvikum í landinu og sjá um að menn, eftir því sem hægt er og það er áreiðanlega hægt betur en gert er nú, borguðu það sem þeim ber að borga. Neðanjarðarhagkerfið, svörtu peningarnir, við sjáum þetta allt saman fyrir augunum. Ég skal viðurkenna að það er erfitt að taka á þessu máli og það tekur tíma, en ég skora á hæstv. fjmrh. að beita sér nú fyrir því að á þessu sviði verði gert átak, þannig að hver borgi það sem honum ber að borga. Þar liggur höfuðmeinsemdin. Við skulum ekki gleyma því í umr. um þessi mál.